Carol Robert de Anjou
După ce Venceslau al II-lea s-a întors în Boemia, Ian Muskata a devenit consilierul principal al tânărului rege în Ungaria. Spre deosebire de cei maghiari, nobilii croați nu l-au recunoscut ca rege și au rămas fideli lui Carol Robert de Anjou. Acesta s-a retras în teritoriile din sudul Ungariei după ce Ivan Kőszegi, care era de partea lui Venceslau, a capturat Esztergom la sfârșitul lunii august 1301. Autoritatea ambilor regi a rămas doar nominală, deoarece între timp regatul Ungariei fusese împărțit în provincii conduse de nobili puternici. "Cronica pictată de la Viena" istorisește că nobilii maghiari nu „au acordat nici castel, nici putere și nici autoritate regală” nici lui Venceslau și nici lui Carol Robert de Anjou.